Els comerciants entreguen els premis del concurs d'aparadors i balcons
22 de desembre de 2020

L'Associació de Comerciants de l'Eliana va entregar ahir els premis del V Concurs d'Aparadorisme Nadalenc i de l'IV Concurs de Decoració Nadalenca de Balcons. L'acte, que va comptar amb la presència de l'alcalde, Salva Torrent, la regidora de Promoció Econòmica, Marta Andrés; i del president de l'Eliana Poble Comercial, Sergio Podscharly, es va celebrar en el Nou Espai del Centre Sociocultural.

En la cinquena edició del Concurs d'Aparadorisme el jurat, format per alumnes i professorat del cicle de Formació Professional de Comerç i Màrqueting de l'IES l'Eliana, va tindre en compte els criteris d'originalitat, creativitat, harmonia de la decoració o il·luminació.

D'aquesta manera, la millor decoració i la més artístiques ha anat a parar a les mans de El Jardín de Chelo. El segon premi se'l va emportar la joieria Bohèmia i el tercer va ser per a Sensaciones de Te. El jurat va reconéixer també, amb un esment especial, el treball de Comes Forn i Pastissería i del Centre Òptic de l'Eliana.

Per la seua part el quart Concurs de Balcons, dirigit a la ciutadania, va tindre en compte l'elaboració artesanal de la decoració i l'impacte estètic, a més de l'ambientació que aporta als carrers de la localitat. En aquesta ocasió, el primer edil va destacar que per primera vegada un dels balcons guanyadors està situat en una zona residencial, i va entregar els esments especials a María Caballero i Loles Gozalvez.

Així, el millor balcó decorat aquest Nadal és el de Mabel Bellver, seguit del de María Escudero i, en tercer lloc, el de Rocío Coll.

Els premiats de tots dos concursos van rebre 75,150 o 200 euros, en la tercera, segona i primera categoria respectivament, en vals per a gastar en comerços locals de l'Eliana durant aquestes festes.

Torrent ha felicitat els premiats i ha insistit en la necessitat de secundar, aquest any més que mai, al teixit comercial local que ofereix productes de bona qualitat, de proximitat i a preus competitius.